ส่วนที่ 1 ข้อมูลสรุป (Executive Summary)

บริษัท สยามเจเนอรัลแฟคตอริ่ง จำกัด (มหาชน)
ประกอบธุรกิจหลักประเภทให้บริการเงินทุนหมุนเวียนระยะสั้น
ในรูปแบบการซื้อลดหนี้การค้าที่ได้โอนสิทธิแล้ว และเป็นหนี้การค้าปกติ (แฟคตอริ่ง) ก่อตั้งขึ้นในปี
2528 ปัจจุบันมีทุนจดทะเบียน 1,774 ล้านบาท มีรายได้หลักร้อยละ 68.68
มาจากสินเชื่อแฟคตอริ่ง อย่างไรก็ตาม บริษัทยังมีบริการสินเชื่อด้านอื่นๆ
ที่จะช่วยเสริมสภาพคล่องให้แก่ธุรกิจได้ เช่น บริการสินเชื่อลิสซิ่ง สินเชื่อสินค้าคงคลัง
บริการหนังสือค้ำประกัน ฯลฯ เป็นต้น

ในด้านผลประกอบการของบริษัท ในปี 2546 บริษัทมีกำไรจากการดำเนินงาน 39.10 ล้านบาท
ลดลงจากปี 2545 จำนวน 17.06 ล้านบาท บริษัทมีกำไรจากการปรับโครงสร้างหนี้ จำนวน
36.72 ล้านบาท โดยมีรายได้รวมเพิ่มขึ้นจาก 122.04 ล้านบาท เป็น 130.82 ล้านบาท
เนื่องจากในปี 2546 บริษัทมีการเพิ่มทุนเรียกชำระแล้วจำนวน 50 ล้านหุ้น
ทำให้มีค่าใช้จ่ายด้านที่ปรึกษาทางการเงินและค่าใช้จ่ายในการจดทะเบียนเพิ่มทุนเพิ่มขึ้น
ทำให้ค่าใช้จ่ายดำเนินงานเพิ่มขึ้นจาก 31.07 ล้านบาท เป็น 52.98 ล้านบาท
การตั้งสำรองหนี้สงสัยจะสูญของลูกหนี้รายหนึ่งซึ่งเป็นการโอนสิทธิเรียกร้องขององค์กรหนึ่งที่ก่อตั้งโดยหน่วยงานราชการ
จำนวน 222.60 ล้านบาท ทำให้บริษัทมีผลขาดทุนสุทธิ 156.25 ล้านบาท ลดลงจาก 43.12
ล้านบาทในปี 2545 ในส่วนของงบดุล บริษัทมีสินทรัพย์รวม 1,067.27 ล้านบาท ลดลง 481.79
ล้านบาท คิดเป็นร้อยละ 31.10 และยอดลูกหนี้แฟคตอริ่งสุทธิ 817.46 ล้านบาท ลดลงร้อยละ
41.47 ณ 31 ธันวาคม 2546 ในส่วนของทุนจดทะเบียน บริษัทมีการเพิ่มทุนจดทะเบียนจาก
745.33 ล้านบาท เป็น 1,774.13 ล้านบาท ทำให้บริษัทมีส่วนของผู้ถือหุ้นจำนวน 193.75
ล้านบาท

สำหรับหนี้ที่ไม่ก่อให้เกิดรายได้ ในปี 2546 มีการจัดเก็บได้จำนวน 10.94 ล้านบาท
และตัดหนี้สูญจำนวน 120.16 ล้านบาท มีการตั้งสำรองหนี้สงสัยจะสูญเพิ่มขึ้น จำนวน 222.60
ล้านบาท ทำให้หนี้ที่ไม่ก่อให้เกิดรายได้ของบริษัทเป็น 715.94 ล้านบาท เพิ่มขึ้นร้อยละ 14.65
ซึ่งบริษัทได้มีการตั้งสำรองเผื่อหนี้สงสัยจะสูญครบ 100 % แล้ว

นอกเหนือจากผลการดำเนินงาน คณะกรรมการบริษัทยังมีนโยบายที่จะให้บริษัทมีบรรษัทภิบาลที่ดี
ภายใต้หลักการของการจัดการอย่างซื่อสัตย์สุจริต ความเป็นอิสระ
และหลีกเลี่ยงความขัดแย้งทางผลประโยชน์ การเปิดเผยข้อมูลอย่างถูกต้อง เพียงพอและทันการณ์
การที่ผู้บริหารทุกระดับชั้นมีความรับผิดชอบ สามารถตรวจสอบได้
รวมถึงการจัดการให้ผู้ถือหุ้นทุกกลุ่มได้รับความเป็นธรรม
โดยได้ครอบคลุมหลักการกำกับดูแลกิจการที่ดี 15 ข้อ
ตามแนวทางของตลาดหลักทรัพย์แห่งประเทศไทย ทั้งนี้
บริษัทเชื่อว่าการมีบรรษัทภิบาลที่ดีจะเป็นประโยชน์ในการจัดการให้มีผลประกอบการดีขึ้น
และจะเป็นประโยชน์ต่อผู้ถือหุ้นในระยะยาว

นอกจากนั้น ในการจัดทำงบการเงินของบริษัท
และสารสนเทศทางการเงินที่ปรากฏในรายงานประจำปี ได้ผ่านการพิจารณาโดยผู้สอบบัญชี
คณะกรรมการตรวจสอบ และคณะกรรมการบริษัท
ซึ่งเห็นว่างบการเงินดังกล่าวจัดทำขึ้นตามมาตรฐานการบัญชีที่รับรองโดยทั่วไปในประเทศไทย
รวมทั้งมีการเปิดเผยข้อมูลสำคัญอย่างละเอียดและเพียงพอในหมายเหตุประกอบงบการเงิน

สำหรับกลยุทธ์ในการดำเนินธุรกิจในปี 2547 บริษัทมุ่งมั่นที่จะพัฒนาองค์กรให้เติบโตไปพร้อม ๆ
กับการขยายบริการทางการเงินให้ครบวงจร การบริหารงานที่มีประสิทธิภาพ
ฐานะทางการเงินที่มั่นคง และการกำกับดูแลกิจการที่ดีท่ามกลางการแข่งขันที่รุนแรงมากขึ้น
บริษัทมีแผนจะขยายธุรกิจโดยจะเน้นฐานลูกค้าที่เป็นพันธมิตรทางธุรกิจ และลูกหนี้ที่มีศักยภาพ
ที่ผ่านการพิจารณาคัดเลือกมาแล้วเพิ่มขึ้น โดยยังคงเน้นกลุ่มลูกหนี้เอกชนรายใหญ่
ลูกหนี้ราชการหรือรัฐวิสากิจที่มีการโอนสิทธิชัดเจน ในส่วนของการแก้ไขและติดตามหนี้ที่มีปัญหา
ก็จะได้เร่งให้มีแก้ไขและติดตามอย่างต่อเนื่อง
รวมถึงการรักษาคุณภาพของสินเชื่อใหม่และสินเชื่อเก่าที่มีอยู่ไม่ให้กลายเป็นหนี้เสียเพิ่มเติม